پتۍمٮ۪ن پنژہن شیٹھن ورۍین ہندٮ۪ن بدلونٮ۪ن دورن منز رودۍ کینہہ شٲعر پننہ قدمہ پۆد پۆد دوان تہٕ پننۍ منزل پۯاوان؛ تم تہ یمن پننہ رنگک احساس اوس ، تم تہ یمن بدلوٕنہ نہجن کُن ظۅن اوس نہٕ۔شاید اوس صرف اکھ شخص یُس زندگی منز أکس بیٚۍ سندۍ پٲٹھۍ مصروف روزتھ ،مقٲمی تہٕ عالمی ادبہٕ چن تۯاین وٲقف ٲستھ ، تہ وقتہ کٮ۪ن فٲشنن پرزٕنٲوتھ تہ، سٔرتھ سونچتھ پنن طرز پایہ بوٚڈ زٲنتھ تتھ گۅڈ بران اوس: قاضی غلام محمد۔ "صورت خانہ" چھےٚ تمۍ سنز کٲشرِ شٲعری ہنز سۅمبرن۔ ییٚلہ سید محی الدین زورؔ تمۍ سنزِ اردو شٲرۍ پٮ۪ٹھ ونہ زِ امکۍ نقش و نگار چھہ کشیرِ ہندٮ۪ن فنکارن ہنزِ کٲرۍگری کھۅتہ زیادٕ پوشہ ونۍ؛ ڈاکٹر عروج زیدی ونہ تمۍ سندٮ۪ن فارسی شعرن پٮ۪ٹھ چھہ پھرۍ پھرۍ حافظ تہ سعدی سند گمان گژھان؛ تمۍ سنزِ ماجہ زٮ۪وِ ہنزِ شٲعرۍ پٮ۪ٹھ کیا تگہ مےٚ امہ کھۅتہ ونن۔ مگر کتابہ ہندٮ۪ن پننہ پسندٕ کینژن خاص نۅکتن کُن پرن وٲلٮ۪ن ہند توجہ پھرنہ خٲطرٕ چھہ یمن سطرن منز کیٚنہ اشارٕ پیش۔ قاضی گلام محمدنۍ "حرف شیرین" چھےٚ اردو، تہٕ "حمام بادگرد" چھےٚ اردو تہ فارسی شٲعری ہنز کتاب؛ کٲشرِ شٲعرۍ ہنز چھےٚ مےٚ صرف "صورت خانہ" نظرِ تل یۅسہٕ مےٚ فوزیہ قاضی صٲبس اجازت ہٮ۪تھ پننہ وٮ۪ب سایٹھ پٮ۪ٹھ پیش کرمٕژ چھےٚ۔ فارسی شٲعری پٮ۪ٹھ گژھۍتن حافظ تہٕ سعدی سند گمان؛ مگر تمۍ سنز کٲشر شٲعری چھےٚ تیژ "کٲشِر" ییژ نہ شاید تسندس کٲنسی زِٹھس یا کٲنسس کالہ بٲجۍ سنز چھےٚ۔ یہ چھےٚ لفظن، پیکرن تہٕ استعارن ہندِ حسابہ، پننہ روٲنی حسابہٕ، پننہ منظر نامہ حسابہ، موضوع تہ مضمون ژارنہ کہ حسابہ، زندگی ہند اکھ پنن فلسفہ آسنہ کہ حسابہ، تہٕ منظر نامس سٍتۍ شٲعرس دلی تہ ذہنی واٹھ آسنہ تہٕ تتھ باوتھ کرنہ کہ حسابہ کٲشر ۔تمس اوس کٲشرٮ۪و شعرو منزٕمحمود گٲمی پسند، مگر تمۍ سند پنن عالم چھہ تٔمس پنن، صرف پنن، تہٕ اتھ چھہ سُے پایہ بجر ییمچ کتھ تم ناماور عٲلم چھہ کران یہند مےٚ ناو ہیوٚت۔